b'\n_START_ARTICLE_\nBeitingo protektoratas\n_START_SECTION_\nRaida\n_START_PARAGRAPH_\nIki kin\xc5\xb3 nukariavimo, D\xc5\xbeungarij\xc4\x85 kontroliavo \xc4\xafvairios tiurk\xc5\xb3 valstyb\xc4\x97s. Paskutinieji j\xc5\xb3 buvo gao\xc4\x8de ir goktiurkai. \xc4\xaetak\xc4\x85 D\xc5\xbeungarijoje kinai \xc4\xafgijo VII a. viduryje, kuomet prisijung\xc4\x97 pie\xc4\x8diau buvusius Tarimo basein\xc4\x85 ir Turfano \xc4\xafdub\xc4\x85, o D\xc5\xbeungarijoje pastat\xc4\x97 nauj\xc4\x85 \xc4\xaftvirtint\xc4\x85 miest\xc4\x85\xc2\xa0\xe2\x80\x93 Tingd\xc5\xbeou (dab. Jimsaro apskrities \xc5\xa1iaur\xc4\x97je)._NEWLINE_Formaliai Tingd\xc5\xbeou priklaus\xc4\x97 Ansi protektoratui, ta\xc4\x8diau 702\xc2\xa0m. jis kartu su Kinijos kontroliuojamomis teritorijomis \xc5\xa1iauriau Tian\xc5\xa1anio paverstos atskiru administraciniu vienetu. Tai\xc2\xa0\xe2\x80\x93 Beitingo protektorato prad\xc5\xbeia. 709\xc2\xa0m. \xc5\xa1is protektoratas pakeltas \xc4\xaf auk\xc5\xa1tesn\xc4\xaf lygmen\xc4\xaf (pavadinime atsirado \xc5\xbeenklas \xe2\x80\x9edidysis\xe2\x80\x9c). Protektoratas buvo valdomas dzimi sistemos pagrindu, \xc4\xafvedant laisv\xc4\x85 kontrol\xc4\x99. \xc4\x8cia buvo skatinami gyventi etniniai kinai, gyventojai apd\xc4\x97ti tokiais pat mokes\xc4\x8diais, kaip ir kitose Kinijos dalyse._NEWLINE_Formaliai protektoratui priklaus\xc4\x97 mil\xc5\xbeini\xc5\xa1kos sritys ne tik D\xc5\xbeungarijoje ir Hamio \xc4\xafduba (Yiwu), bet ir teritorijos \xc4\xaf vakarus (iki pat Balcha\xc5\xa1o) bei \xc5\xa1iaur\xc4\x99 (iki Irty\xc5\xa1iaus). Tokiu b\xc5\xabdu protektoratui formaliai buvo priskiriami gao\xc4\x8de, kirgizai bei kitos aplinkin\xc4\x97s gentys. Administraci\xc5\xa1kai protektoratas buvo dalinamas \xc4\xaf 3 prefekt\xc5\xabras, 3 karines apygardas (d\xc5\xbeen) ir 16 apskri\xc4\x8di\xc5\xb3_NEWLINE_Protektorato kontrol\xc4\x97 net artimuose Kinijai regionuose buvo sud\xc4\x97tinga, kadangi \xc5\xa1ias teritorijas nuolat puldin\xc4\x97jo stipr\xc4\x97jan\xc4\x8dio Tibeto armija. 788\xc2\xa0m. Kinija atsisak\xc4\x97 ambicij\xc5\xb3 i\xc5\xa1laikyti vald\xc5\xbei\xc4\x85 D\xc5\xbeungarijoje, ir protektorat\xc4\x85 panaikino.'